google/wiki40b huggingface dataset:
Λυγερή Κοζάνης

Γεωγραφία - Ιστορία

Η Λυγερή βρίσκεται στο εσωτερικό του νομού και απέχει Δ.-ΒΔ. από την Κοζάνη 11 χλμ. Η παλιά ονομασία του χωριού από την περίοδο της τουρκοκρατίας είναι Ντεϊνλή και έτσι αναφέρεται στο ΦΕΚ 260Α - 31/12/1918, όταν ορίστηκε έδρα της ομώνυμης κοινότητας. Μετονομάστηκε σε Λυγερή το 1927. Σύμφωνα με το σχέδιο Καλλικράτης αποτελεί την τοπική κοινότητα Λυγερής που υπάγεται στη δημοτική ενότητα Κοζάνης του δήμου Κοζάνης και σύμφωνα με την απογραφή 2011 έχει πληθυσμό 118 κατοίκους.
Συνθήκη του Σαιν-Κλαιρ-συρ-Επτ

Ιστορικό

Από την εποχή της βασιλείας του Καρλομάγνου (774-814), τα χριστιανικά μοναστήρια και οι πόλεις της βόρειας περιοχής της σημερινής Γαλλίας αποτελούσαν το αντικείμενο επιδρομών και λεηλασίας των Βίκινγκς. Η ίδρυση στρατιωτικών διοικήσεων, όπως η μαρκιωνία της Νευστρίας, και η δημιουργία οχυρωμένων γεφυρών, όπως στο Πον-ντε-λ'Αρς στο Σηκουάνα, από τους Καρολίδες, βασιλείς των Φράγκων, δεν κατάφεραν να σταματήσουν αυτές τις επιδρομές.
Περίπου το 910-911, ένας Σκανδιναβός αρχηγός, ο Ρόλλο, έκανε μια επιδρομή μέσω της μαρκιωνίας της Νευστρίας, αλλά νικήθηκε κάτω από τα τείχη της Σαρτ από έναν συνασπισμό Φράγκων αριστοκρατών. Αυτή ήταν η στιγμή που επέλεξε ο Κάρολος ο Απλός να διαπραγματευτεί. Και επρόκειτο για μια διαπραγμάτευση επείγουσα, καθώς ο βασιλιάς ήθελε να καταλάβει το βασίλειο της Λοθαριγγίας χωρίς να απειλείται από τους Βίκινγκς.
Η συνθήκη υπεγράφη στο Σαιν-Κλαιρ-συρ-Επτ, ένα χωριό ανάμεσα στη Ρουέν και το Παρίσι.

Επακόλουθα

Η συνθήκη ήταν πολύ σημαντική, δεδομένου ότι δημιούργησε το μελλοντικό δουκάτο της Νορμανδίας. Ο Ρόλλο και ο γιος του Γουλιέλμος Α΄ της Νορμανδίας, επέκτειναν τα αρχικά εδάφη τους, ιδιαίτερα στα δυτικά, στην Κάτω Νορμανδία και τη Βρετάνη.
Ο Ρόλλο σεβάστηκε τις ρήτρες της Συνθήκης και δεν εισέβαλε πλέον στα εδάφη του βασιλείου. Μετά όμως τη φυλάκιση του Καρόλου του Απλού το 923, έκανε επιδρομές στην Πικαρδία.
Πότης Στρατίκης

Νεανικά χρόνια

Γεννήθηκε το 1926 και μεγάλωσε στο Κοπανάκι Μεσσηνίας. Παρόλο που η οικογένειά του ήταν φτωχή, ο ίδιος ήταν άριστος μαθητής. Ενώ φοιτούσε στο Γυμνάσιο Κυπαρισσίας, ξέσπασε ο Β΄ Παγκόσμιος Πόλεμος και προσχώρησε στην Ε.Π.Ο.Ν., λαμβάνοντας έτσι ενεργό ρόλο στην Εθνική Αντίσταση. Μετά την απελευθέρωση ο Πότης Στρατίκης πήγε στην Αθήνα. 
Το 1946, πέτυχε στις εισαγωγικές εξετάσεις της Παντείου Σχολής, αλλά διέκοψε τα μαθήματα λίγους μήνες μετά επειδή δεν μπορούσε να αντεπεξέλθει στις οικονομικές απαιτήσεις των σπουδών.

Λογοτεχνία

Ασχολήθηκε με τις μεταφράσεις που έκανε για τα περιοδικά Χτυποκάρδι και Τραστ του γέλιου, ενώ δούλεψε και στην παραγωγή του Μικρού Ήρωα. Ακολούθησε η Μάσκα, του Απόστολου Μαγγανάρη στην οποία εργάστηκε αρχικά σαν διορθωτής κειμένων, όμως αργότερα μετέφραζε αστυνομικά και γουέστερν διηγήματα. Στη συνέχεια άρχισε να γράφει και ο ίδιος κείμενα με πρωταγωνιστές τους γνωστούς ήρωες του περιοδικού, όπως ο Ζορρό και το Τσακάλι. Ακολούθησαν οι συνεργασίες του με διάφορα μεγάλα περιοδικά της εποχής όπως τα Ρομάντσο, Πρώτο, Θεατής, Γυναίκα, Φαντασία, Ελληνίδα, Πάνθεον, Βεντέττα, πότε σαν συντάκτης, πότε σαν μεταφραστής και πότε σαν μόνιμος συνεργάτης στα κείμενα. Παράλληλα ασχολήθηκε πολύ και με τη μετάφραση λογοτεχνικών κειμένων. 
Το 1962 προχώρησε ο ίδιος στην έκδοση ενός παιδικού περιοδικού. Έτσι την Τρίτη 13 Νοεμβρίου του 1962 σε όλα τα περίπτερα της Αθήνας εμφανίστηκε το νέο περιοδικό: ο Μικρός Σερίφης. Η επιτυχία του περιοδικού αυτού ήταν μεγάλη, του οποίου τα κείμενα υπέγραφε σαν «Κώστας Φωτεινός».  
Απόκτησε επίσης, τα δικαιώματα για την ελληνική έκδοση ενός επιτυχημένου ξένου κόμικ: του Λούκυ Λουκ. Λίγα χρόνια αργότερα θα ιδρύσει τον Εκδοτικό Οίκο Αδελφοί Στρατίκη, σε συνεργασία με τα αδέλφια του Πέτρο και Χρήστο. Έχει γράψει περισσότερα από είκοσι βιβλία με θέμα την Αρχαία ελληνική ιστορία, ενώ προσκαλούταν συχνά σε συζητήσεις φιλολογικού περιεχομένου.

Αποτίμηση

Τον Ιούνιο του 2006 τιμήθηκε από την Ένωση Συντακτών Περιοδικού και Ηλεκτρονικού Τύπου για την προσφορά του, ενώ ένα χρόνο αργότερα (Ιούνιος 2007), το Ίδρυμα Προαγωγής Δημοσιογραφίας Αθανασίου Β. Μπότση τον τίμησε για την επιτυχημένη διαδρομή του στον Περιοδικό Τύπο, αλλά και για το συγγραφικό και μεταφραστικό του έργο.
Πέθανε στις 9 Ιουνίου του 2019.
Ριζοσπαστικό Δημοκρατικό κόμμα (Βουλγαρία)

Το Ριζοσπαστικό Δημοκρατικό κόμμα (βουλγαρικά : Радикалдемократическа партия) είναι ένα φιλελεύθερο  κόμμα στη Βουλγαρία. 
Το κόμμα ιδρύθηκε το 1902 (κατά άλλες πηγές το 1905) από τον Ναΐκο Κανόφ και άλλων διαφωνούντων που αποχώρησαν από το Δημοκρατικό κόμμα. Η δράση του απαγορεύτηκε το 1934, αναβίωσε το 1944 για να ξανά απαγορευτεί το 1949. Το 1989 το κόμμα επανιδρύθηκε με ηγέτη την Έλκα Σοκόλοβα. Το 1994 την διαδέχτηκε στην ηγεσία ο Αλεκσάντερ Τζορντάνοφ, το κόμμα έγινε συνδεδεμένο μέλος της Ένωσης των Δημοκρατικών Δυνάμεων. Το 1995, η διασπάστηκε με μία ομάδα να παραμένει στο εσωτερικό της Ένωσης Δημοκρατικών Δυνάμεων, και μια άλλη παράταξη να γίνει ανεξάρτητο κόμμα. Αν και εξακολουθεί να υπάρχει το κόμμα, στερείται επιρροής.
Κάστρο του Τζεμιλί

Γεωγραφία

Το κάστρο ευρίσκεται επί των νότιων πλαγιών της Οροσειράς του Ταύρου, σε συντεταγμένες 36°48′N 34°27′E. Ευρίσκεται στα ανατολικά του χωριού Τζεμιλί και δυτικά της Μερσίν, σε απόσταση 30 χμ., ενώ, παράλληλα, ευρίσκεται σε υψόμετρο 540 μ. Επιβλέπει το χωριό, καθώς και τον δρόμο ο οποίος συνδέει την Μερσίν και το Φιντικπινάρι.

Κτίριο

Τόσο το «Τζεμιλί», όσο και το «Καλεμπουρνού» είναι τουρκικές ονομασίες. Η αρχική ονομασία του κάστρου δεν είναι γνωστή. Πρόκειται για μικρού μεγέθους μεσαιωνικό κάστρο. Ανεγέρθηκε, πιθανώς, με σκοπό τον έλεγχο του δρόμου με κατεύθυνση τα βόρεια. Σήμερα, το μεγαλύτερο μέρος του κτιρίου είναι κατεστραμμένο. Σπασμένα κομμάτια κεραμικών επικαλύψεων χρονολογούμενων από την βυζαντινή, σελτζουκική και οθωμανική περίοδο υπάρχουν κατά μήκος του κάστρου.
Τίκφες

Οι Τίκφες (ή και το Τίκφες) ή Τικφέσι είναι περιοχή της Μακεδονίας, βόρεια της Αλμωπίας, ανατολικά της Δευριόπου και βορειοδυτικά της Παιονίας. Σήμερα ανήκει στη Βόρεια Μακεδονία. Μεγαλύτερη πόλη και ιστορική πρωτεύουσα των Τικφών είναι το Καφαντάρι.

Γεωγραφία

Οι Τίκφες είναι μια πεδιάδα που βρίσκεται στο νότο της Βόρειας Μακεδονίας (και συνορεύει προς νότο με την Ελλάδα), όπου υπάρχει και η ομώνυμη τεχνητή λίμνη. Σημαντικότερες πόλεις των Τικφών είναι το Καφαντάρι και το Νεγκότινο (η αρχαία Αντιγόνεια). Οι Τίκφες είναι διάσημες για το κρασί τους, το γιαούρτι και το ξινόγαλα, αν και το όνομά τους το οφείλουν στις κολοκύθες (τίκφα είναι η κολοκύθα). Η εύφορη πεδιάδα των Τικφών εκτείνεται σε 2.000 τ.χ. περίπου και περιβάλλεται από όρη και υψίπεδα. Αποτελείται από κυματιστούς λόφους με υψόμετρο, κατά μέσο όρο 300 μέτρα πάνω από την επιφάνεια της θάλασσας. Το κλίμα χαρακτηρίζεται από μακρά, θερμά καλοκαίρια και ήπιους, βροχερούς χειμώνες. Η άνοιξη είναι σύντομη και δροσερή ενώ το φθινόπωρο πιο εκτεταμένο και θερμό. Η περιοχή παράγει κρασί για πάνω από 2.500 χρόνια. Τοπικές ποικιλίες σταφυλιών είναι σμεντερέφκα, το βράνετς και η τεμιανίκα.

Ιστορικά στοιχεία

Στην αρχαιότητα, την περιοχή κατοικούσαν Παίονες, οι οποίοι βαθμιαία είχαν εξελληνιστεί, όπως μαρτυρούν και επιγραφές στην περιοχή. Εντάχθηκε στο Μακεδονικό βασίλειο και αργότερα στη Ρωμαϊκή Αυτοκρατορία. 
Η περιοχή κατά την τουρκοκρατία κατοικούνταν κυρίως από χριστιανούς με ελάχιστους μουσουλμάνους. Στο βόρειο τμήμα επικρατούσαν οι Βούλγαροι, ενώ στο νότιο τμήμα υπήρχε ισχυρή Ελληνική παρουσία. Οι σλαβική διάλεκτος που ομιλούσαν οι Τικφαίοι χαρακτηρίζονταν ως "τα καλύτερα βουλγάρικα". Μετά το 1850, οι περισσότεροι κάτοικοι προσήλθαν στην καθολική ουνία. Κατά το Μακεδονικό Αγώνα δρούσαν τρία ντόπια Ελληνικά ένοπλα σώματα κατά των κομητατζήδων: του Αθανάσιου Καπετανόπουλου, του Πέτρου Αβραμίδηκαι του Ιωάννη Ραδιναλή, καθώς και αρκετά Βουλγαρικά. Κατά τους Βαλκανικούς Πολέμους καταλήφθηκε από τους Σέρβους και από το 1993 ανήκει στη Βόρεια Μακεδονία. Χαρακτηριστικός είναι ο παραδοσιακός Ελληνικός Τικφαίος χορός, κουτσός (ή τικφέσκος).
Πεσέτα

Η πεσέτα ήταν το νόμισμα της Ισπανίας από το 1869 ως το 2002, οπότε αντικαταστάθηκε από το ευρώ. Μαζί με το φράγκο Γαλλίας ήταν επίσης το νόμισμα της Ανδόρρας. Ο κωδικός ISO 4217 ήταν ESP. Υποδιαιρούνταν σε 100 θέντιμος (céntimos).
Ετυμολογικά η λέξη προέρχεται από το καταλανικό «peceta» που σημαίνει «κομματάκι», ως υποκοριστικό του «peça», που σημαίνει «κομμάτι».
Η πεσέτα εισήχθη το 1869 σε αντικατάσταση του παλαιότερου εσκούδου Ισπανίας, σε αναλογία 1 εσκούδο:2,5 πεσέτες. Αντικαταστάθηκε το 2002 από το ευρώ, το οποίο είχε ήδη εισαχθεί από το 1999, σε αναλογία 1 ευρώ:166,386 πεσέτες.
Μοίρες Ηρακλείου

Δημοτική Κοινότητα Μοιρών

Η Δημοτική Κοινότητα Μοιρών έχει συνολικά 6.496 κατοίκους και αποτελείται από την έδρα και τους οικισμούς Άγιος Αντώνιος, Ξεροκάμπια και Σφαιριανά.

Ιστορικά στοιχεία

Οι Μοίρες δεν αναφέρονται στις ενετικές απογραφές ούτε στην τουρκική του 1834. Για πρώτη φορά ο οικισμός αναφέρεται το 1881 με 83 Χριστιανούς και 62 Τούρκους κατοίκους. Στο δήμο υπαγόταν μέχρι και τις τελευταίες δεκαετίες, εκτός από τον Άγιο Αντώνιο(Βρελη) και τα Καπαριανά , στο 52ο χλμ. της οδικής αρτηρίας προς Τυμπάκι,  σε υψόμετρο 90μ. Είχε 77 κατοίκους το 1971. Στα Καπαριανά λειτουργούν Δημοτικό Σχολείο και νηπιαγωγείο.
Δήμος Γιαννιτσών

Διοικητικές μεταβολές

Ο Δήμος Γιαννιτσών συστάθηκε το 1924 με αρχική ονομασία Δήμος Γενιτσών, αφού την περίοδο εκείνη τα Γιαννιτσά ονομάζονταν Γιενιτσά. Ο δήμος προήλθε από την αναγνώριση της μέχρι τότε κοινότητας Γενιτσών σε δήμο. Το 1926 τα Γιαννιτσά απέκτησαν το σημερινό τους όνομα και ο δήμος μετονομάστηκε σε δήμο Γιαννιτσών. Ο δήμος εκτός από τα Γιαννιτσά περιλάμβανε τα χωριά Δαμιανό (τότε Δάμνιανη), Αρχοντικό  (τότε Αλάρη) ,Παραλίμνη  (τότε Τσέκρα) , Λεπτοκαρυά  (τότε Λιτοβόκ) , Πενταπλάτανο (τότε Πυλωρίκ) , Μεσιανό  (τότε Τσαουλή) , Μελίσσι (τότε Μπαλίτζα), Μανδαρές (τότε Κισσαλάρ) ,Βούδριστα, Αμπελείες (τότε Κρούσαρη), Ασβεσταρειό (τότε Ροδομίρ) και Παλαιό (τότε Εσκιτζέ). Το 1925 προσαρτήθηκε στον δήμο ο οικισμός Ελευθεροχώρι. Το 1926 αποσπάστηκε από τον δήμο ο οικισμός Βούδριστα ο οποίος ορίστηκε έδρα της ομώνυμης κοινότητας. Στην κοινότητα αυτή εντάχθηκαν επίσης οι οικισμοί Παλαιό και Μελίσσι οι οποίοι αποσπάστηκαν από τον δήμο Γιαννιτσών. Επίσης ο οικισμός Μανδαρές αποσπάστηκε από τον δήμο και εντάχθηκε στην κοινότητα Αραβυσσού. Το 1930 αποσπάστηκε από τον δήμο ο οικισμός Αμπελείες ο οποίος ορίστηκε έδρα νέας κοινότητας. Ο δήμος διατηρήθηκε τα επόμενα χρόνια αμετάβλητος, μέχρι την εφαρμογή του προγράμματος Καποδίστριας, οπότε διευρύνθηκε με την ένταξη στον δήμο των κοινοτήτων Μελισσίου και Αμπελειών. Με την εφαρμογή του προγράμματος Καλλικράτης, το 2011, ο δήμος καταργήθηκε και εντάχθηκε στον νέο δήμο Πέλλας
Βουλευτικές εκλογές της Ανδόρρας (2019)

Κοινοβουλευτικές εκλογές πραγματοποιήθηκαν στην Ανδόρα στις 7 Απριλίου 2019, εκλέγοντας και τις 28 έδρες του Γενικού Συμβουλίου.  Αν και παρέμειναν το μεγαλύτερο κόμμα, οι Δημοκράτες για την Ανδόρα έχασαν την κοινοβουλευτική τους πλειοψηφία μετά την απώλεια τεσσάρων εδρών. Το Σοσιαλδημοκρατικό Κόμμα κέρδισε τέσσερις έδρες, καθιστώντας το δεύτερο μεγαλύτερο κόμμα.

Ιστορικό

Οι Δημοκράτες για την Ανδόρα εξασφάλισαν την απόλυτη πλειοψηφία στις εκλογές του 2015 και ο Αντόνι Μαρτί επανεξελέγη πρωθυπουργός της Ανδόρας. Τον Δεκέμβριο του 2017, ο Ζοζέπ Πιντάτ, μαζί με τα δύο μέλη της Λαουρεντιανής Ένωσης  και δύο μέλη των Δεσμευμένων Πολιτών, εγκατέλειψαν την ομάδα των Φιλελευθέρων. 
Ο Μαρτί δεν μπόρεσε να διεκδικήσει επανεκλογή, καθώς το Σύνταγμα περιορίζει το αξίωμα σε δύο πλήρεις συνεχόμενες θητείες.
Κύριοι δρόμοι της Δανίας

Η Δανία διαθέτει πάνω απο 1000 χιλιόμετρα αυτοκινητοδρόμων. Οι δανικοί αυτοκινητόδρομοι ήταν προγραμματισμένο να κατασκευαστούν το 1960 αλλά τελικά κατασκευάστηκαν το 1972. Οι περισσότεροι αυτοκινητόδρομοι της Δανίας έχουν 4 λωρίδες (2 ανα κατεύθυνση) ενω σε ορισμένες περιπτώσεις (π.χ όταν πλησιάζουν στην Κοπεγχάγη) έχουν 6 λωρίδες (3 ανα κατεύθυνση). Χαρακτηριστικό του οδικού δικτύου της Δανίας είναι οτι δεν υπάρχουν πουθενά διόδια εκτός από την Γέφυρα Όρεσουντ που συνδέει την Κοπεγχάγη με το Μάλμοε της Σουηδίας.

Μέχρι το τέλος του 2008 η Δανία διέθετε 73,197 χιλιόμετρα ασφαλτοστρωμένων δρόμων εκ των οποίων τα 1,111 είναι αυτοκινητόδρομοι. Οι αυτοκινητόδρομοι στην Δανία έχουν το όνομα της Ευρωπαϊκής οδού της οποίας είναι μέρος.

Ο τεχνικός σχεδιασμός και ο προγραμματισμός των εθνικών οδών είναι κάτω από την Vejdirektoratet. Τα καθήκοντα αυτού του γραφείου, το οποίο υπάγεται στο Υπουργείο Μεταφορών της Δανίας, περιλαμβάνει επίσης την επισκευή και ανανέωση των δρόμων.
Η διαδικτυακή πύλη trafikken.dk παρέχει πληροφορίες σχετικά με την τρέχουσα κατάσταση των δανικών αυτοκινητοδρόμων.

Η Οδήγηση στην Δανία

Η οδήγηση στην Δανία γίνεται από τα δεξία. Οι οδηγοί είναι υποχρεωμένοι να έχουν αναμένα τα φώτα των αυτοκινητων τους στην χαμηλή σκάλα καθ' όλη την διάρκεια της ημέρας, ακόμη και το πρωί. Όλοι οι επιβάτες υποχρεούνται να φοράνε ζώνες ασφαλείας.
Το όριο ταχύτητας μέσα στην πόλη είναι 50 km/h, εκτός πόλεων είναι 80 km/h και στους αυτοκινητοδρόμους είναι 130 km/h. Τα λεωφορεία και τα φορτηγά δεν πρέπει να ξεπερνούν τα 70 km/h εκτός πόλεων και το 80 km/h στους αυτοκινητοδρόμους.

Μελλοντικές κατασκευές

Το πιο μεγάλο έργο που συζητιέται στην Δανία είναι μια υπερκατασκευή που θα συνδέει την Γερμανία με την Δανία. Από την μία προτείνεται η ζεύξη των δύο χωρών μεσώ υποθαλλάσιας σήραγγας και από την άλλη μέσω καλωδιωτής γέφυρας. Η προτεινόμενη υποθαλλάσια σήραγγα έχει μήκος 17,6 χλμ και βάθος μέχρι 40 μέτρων έχοντας λιγότερο ρίσκο από την καλωδιωτή γέφυρα. Οικονομικά η διαφορά είναι μικρή με την γέφυρα να κοστολογείται στα 5,2 δισ. ευρώ και την υποθαλάσσια στα 5,5 δισ. ευρώ. Η καλωδιωτή γέφυρα θα αποτελείται από μια κυρίως γέφυρα μήκους 3.208 μέτρων με τρία κυρίως ανοίγματα 724 μέτρων και δύο πλευρικά ανοίγματα μήκους 518 μέτρων το καθένα. Οι πυλώνες της θα έχουν ύψος 280 μέτρα και 65 μέτρα πάνω από τη θάλασσα. Το νότιο τμήμα σύνδεσης θα έχει μήκος 6.000 μέτρα και το βόρειο τμήμα 9.360 μέτρα. Η κατασκευή της γεφύρας θα μοιάζει πολύ με την Γέφυρα Όρεσουντ. Από την άλλη πλευρά η υποθαλάσσια σήραγγα θα έχει 41 μέτρα πλάτος και 10 μέτρα ύψος και θα αποτελείται από 4εις επιμέρους σήραγγες; δύο με δύο λωρίδες κυκλοφορίας αυτοκινητόδρομο ο καθένας και δύο για τη σιδηροδρομική γραμμή. Οι μελέτες έχουν γίνει απο το 1999 και οι εργασίες πρόκειται να ξεκινήσουν το 2014 ενώ αναμένεται να ολοκληρωθούν το 2020.

Γροιλανδία

Στην Γροιλανδία δεν υπάρχουν εθνικές οδοι, δηλαδή δεν υπάρχουν δρόμοι οι οποίοι να συνδέεουν τους οικισμούς μεταξύ τους. Η χωρά διαθέτει 150 χιλιόμετρα δρόμων, εκ των οποίων μόλις τα 60 χιλιόμετρα είναι ασφαλτοστρομένα.
Ιωάννης Βονασέρας

Βιογραφία

Γιος της Πίπινας και του Φραγκίσκου Βονασέρα γεννήθηκε στην Αθήνα το 1862. Στο θέατρο πρωτοβγήκε το 1877 στο θίασο του Δημοσθένη Αλεξιάδη και της μητέρας του, Πιπίνας Βονασέρα. Με το θίασο του Αλεξιάδη πέρασε όλα τα θεατρικά του χρόνια.
Κωμικός ηθοποιός, αναλάμβανε με μεγάλη επιτυχία, αυτούς τους ρόλους του θιάσου. Διακρίθηκε ιδιαίτερα στο ρόλο του Ζακ Σεππάρ στο έργο «Ιππότες της ομίχλης», τον οποίο αυτός διέπλασε και έπαιξε πολλές φορές.
Παντρεύτηκε την επίσης ηθοποιό Φωτεινή Δημητρακοπούλου- Βονασέρα, και έκανε 2 παιδιά, τα οποία έγιναν και αυτά ηθοποιοί. Η Νίνα Νικολάου Σίλβα και η Μαρίκα Νικολάου Δελούδη.
Κωνσταντίνος Φρόντζος

Βιογραφία

Ολοκλήρωσε τη δευτεροβάθμια εκπαίδευση στη Φλώρινα. Σπούδασε Νομικά στο πανεπιστήμιο των Αθηνών  (πτυχιούχος το 1930) και εξάσκησε το επάγγελμα του δικηγόρου στα Γιάννενα. Κατήλθε στον πολιτικό στίβο το 1931 με το Κόμμα των Φιλελευθέρων. Στις εκλογές του 1946 πήρε 620 ψήφους και δεν κατάφερε να εκλεγεί. Εξελέγη για πρώτη φορά βουλευτής στις εκλογές του 1956 με την ΕΡΕ με 3.135 ψήφους. Ο Φρόντζος επανεξελέγη το 1958 με την ΕΡΕ και στις εκλογές του 1961 με το ίδιο κόμμα με 8.713 σταυρούς.
Εξελέγη δήμαρχος Ιωαννίνων στις δημοτικές εκλογές που διεξήχθησαν το 1978 και υπηρέτησε ως τις 30 Ιανουαρίου 1980, οπότε παραιτήθηκε για λόγους υγείας. Χρημάτισε πρόεδρος του τμήματος Ιωαννίνων του Ελληνικού Ερυθρού Σταυρού και από το 1955 ως το θάνατό του ήταν πρόεδρος της Εταιρείας Ηπειρωτικών Μελετών.
Πέθανε την παραμονή των Χριστουγέννων του 1986.
Εκτός από την πολιτική του δράση, ήταν επίσης συλλέκτης και ασχολήθηκε με τη λαογραφία. To όνομά του δόθηκε στο Λαογραφικό Μουσείο Ηπειρωτικής Λαϊκής Τέχνης.
Σέρτζιο Στάνκου

Ως παίκτης

Ως αθλητής αγωνίστηκε σε Τρακτορούλ Μπρασόφ (1998-99), Κραϊόβα (1999-2002), Τορχούτ (2002-04), Νακ Ροζελάρε (2004-06), Τουρ (2006-08), Πρίσμα (2008-09), Φόρλι (2009-10), Ηρακλή (2010), CV 7 Ίσλας (2011), Νακ Ροζελάρε (2011-12), Τόμις Κονστάντζα (2012-15).
Με την Νακ Ροζελάρε κατέκτησε το ντάμπλ και το σούπερ καπ (2005, 2006) και με την Τόμις Κονστάντζα το νταμπλ (2013, 2014, 2015). Με την γαλλική Τουρ αναδείχθηκε φιναλίστ του Τσάμπιονς Λιγκ το 2007.
Από το 2002 μέχρι το 2012 έχει καταγράψει περισσότερες από 100 συμμετοχές με την Εθνική ομάδα της Ρουμανίας.

Ως προπονητής

Ο Σέρτζιο Στάνκου ξεκίνησε την προπονητική του καριέρα το 2016 με την ομάδα της Τρικολορούλ Πλοϊέστι. Με τη ρουμανική ομάδα κατέκτησε το πρωτάθλημα και το κύπελλο Ρουμανίας, κατά την αγωνιστική περίοδο 2017-18. Το καλοκαίρι του 2018, ανακοινώθηκε από τον Π.Α.Ο.Κ.
Έρισσος

Η Έρισσος ή Έρισος (ή και Έρυσσος, Ερισσός) είναι ορεινή χερσονησοειδής προεξοχή που αποτελεί το βόρειο τμήμα της νήσου Κεφαλονιάς, με μήκος 17 και μέγιστο πλάτος 9 χιλιόμετρα. Το νότιο άκρο της ορίζεται από τον άξονα της κοιλάδας που αρχίζει από τα Διβαράτα και καταλήγει στην Αγία Ευφημία, μήκους σε ευθεία γραμμή από ακτή σε ακτή 7 χιλιομέτρων. Στη βόρεια πλευρά της κοιλάδας αυτής υψώνεται το Όρος Καλό, του οποίου η κορυφή είναι και το υψηλότερο σημείο της Ερίσσου (υψόμετρο 901 μέτρα). Προς βορρά η χερσόνησος καταλήγει στα ακρωτήρια Δαφνούδι και Βλιώτης, με το δεύτερο να αποτελεί το βορειότερο σημείο της νήσου Κεφαλονιάς. Η Έρισσος παρουσιάζει πολλές αλλά μικρές κατατμήσεις, δημιουργώντας ορμίσκους, όπως του Φισκάρδου, της Αγίας Σοφίας και της Άσου, όπου ξεχωρίζει η μικρή «υποχερσόνησος» της Άσου με το φρούριο της Άσου. Η ανατολική ακτή της Ερίσσου αντιστοιχεί στο Στενό της Ιθάκης μεταξύ Κεφαλονιάς και Ιθάκης, ενώ η δυτική πλευρά της βρέχεται από το ανοικτό Ιόνιο Πέλαγος και στα νότια από τον Κόλπο Μύρτου της Κεφαλονιάς.
Η Έρισος έπαθε τις λιγότερες καταστροφές από τους σεισμούς της Κεφαλονιάς του 1953 σε σχέση με τα άλλα μέρη του νησιού. Διοικητικά, αποτελούσε ομώνυμο δήμο με το Σχέδιο «Καποδίστριας» τα έτη 1999-2010, ενώ σήμερα περικλείει ολόκληρη τη Δημοτική Ενότητα Ερίσου και μέρος της Δημοτικής Ενότητας Πυλαρέων (τοπικές κοινότητες Αγίας Ευφημίας και Διβαράτων).
Ανθρώπινη φυσιολογία

Ανθρώπινη Φυσιολογία ή Φυσιολογία του Ανθρώπου, όπως απαντάνται συχνότερα, είναι μία επιστήμη, κλάδος της Βιολογίας Ανθρώπου και θεμελιώδες αντικείμενο μελέτης στην Ιατρική, η οποία ασχολείται με τη μελέτη της λειτουργίας των ανθρωπίνων κυττάρων και παραπέρα των οργανικών συστημάτων του ανθρωπίνου σώματος και συνολικότερα με τη λειτουργία του ανθρώπινου οργανισμού. Αποτελεί τμήμα του γενικότερου βιολογικού κλάδου της Φυσιολογίας, που ασχολείται με τη μελέτη της λειτουργίας του συνόλου των διαφορετικών οργανισμών.
Κάθε μονάδα ζωής είναι ένα σύνολο δομών που έχει στόχο την παραγωγή κάποιου έργου, υποσυνόλου της λειτουργίας του συστήματος ή σώματος στο οποίο ανήκει. Για παράδειγμα, το κύτταρο είναι η μικρότερη μονάδα ζωής που υπάρχει στον ανθρώπινο οργανισμό. Τα κύτταρα μπορεί να έχουν κάποια κοινά χαρακτηριστικά αλλά το καθένα εμφανίζει ιδιαιτερότητες και σε επίπεδο κατασκευής αλλά πιο πολύ σε επίπεδο λειτουργίας. Πολλά κύτταρα μαζί σχηματίζουν τους ιστούς και πολλοί ιστοί σχηματίζουν τα όργανα και τους αδένες του ανθρωπίνου σώματος. Τα όργανα του σώματος κατα κατηγορίες (ανάλογα με τη λειτουργία στην οποία συμμετέχουν) σχηματίζουν σύνολα ανατομικά και λειτουργικά, τα οποία ονομάζονται οργανικά συστήματα ή απλώς συστήματα. Τα οργανικά αυτά σύνολα, από άποψη κατασκευής τα μελετά η ανατομική του ανθρώπου κι από άποψη λειτουργίας τα μελετά η φυσιολογία. Τα οργανικά συστήματα είναι το αναπνευστικό σύστημα, το καρδιαγγεικό σύστημα, το νευρικό σύστημα, το μυϊκό σύστημα, το ερειστικό σύστημα, το πεπτικό σύστημα, το ουροποιητικό σύστημα, το γεννητικό σύστημα, το σύστημα των αισθητηρίων οργάνων, το σύστημα των ενδοκρινών αδένων ή ορμονικό σύστημα και τέλος το δέρμα με τα εξαρτήματά του, που μελετάται ως ένα ενιαίο σύστημα. Κάποιοι θεωρούν ότι το δέρμα δεν αποτελεί αυτόνομο οργανικό σύστημα αλλά ανήκει στο σύστημα των αισθητηρίων οργάνων του ανθρώπου. Κάποιοι άλλοι πάλι θεωρούν το ουροποιητικό και το γεννητικό σύστημα ως ένα ενιαίο, λόγω γειτονίας και κάποιας λειτουργικής συσχέτισης των δύο αυτών οργανικών συστημάτων, και γι' αυτό σε αρκετά βιβλία ανατομίας ή φυσιολογίας συναντάται ο όρος ουροποιογεννητικό σύστημα.
Με τη λειτουργία λοιπόν των κυττάρων, των ιστών, των οργάνων, των συστημάτων και του οργανισμού ασχολείται η φυσιολογία του ανθρώπου. Επειδή τα όρια της ανατομικής και της φυσιολογίας δεν είναι απόλυτα, υπάρχει ένας κλάδος ή μία μέθοδος μελέτης του ανθρωπίνου σώματος που ονομάζεται λειτουργική ανατομική, που μελετά την κατασκευή των δομών του ανθρωπίνου σώματος σε σχέση με τη λειτουργία τους. Αυτή αποτελεί μια πιο ολοκληρωμένη διδακτική μεθοδο στις επιστήμες που ασχολούνται με τον άνθρωπο και την υγεία του (ιατρική, οδοντιατρική, φαρμακευτική, νοσηλευτική, διαιτολογία, επιστήμη φυσικής αγωγής, φυσικοθεραπεία κ.ά.).
2009 VA

To 2009 VA είναι ένας αστεροειδής που πέρασε από τη Γη από απόσταση 14.000 χιλιομέτρων (8.700 μιλίων) , στις 6 Νοεμβρίου του 2009 καθιστώντας την 3η πλησιέστερη προσέγγιση αστεροειδούς στη Γη, μη επηρεάζοντάς την. Με διάμετρο μόλις 7 μέτρων (23 πόδια), οι επιστήμονες πιστεύουν ότι ακόμα και αν είχε άμεση πορεία σύγκρουσης με τη γη, θα καιγόταν πιθανόν στην ατμόσφαιρά της. Ο διαστημικός αυτός βράχος, περασε από τη Γη μόλις δεκαπέντε ώρες μετά την ανακάλυψή του.
Ραστισλάβος της Μοραβίας

Σύνοψη

Παρά το γεγονός ότι ξεκίνησε τη βασιλεία του ως υποτελής του Λουδοβίκου του Γερμανού, βασιλιά της Ανατολικής Γαλλίας, εδραίωσε την κυριαρχία του σε βαθμό που μετά το 855 ήταν σε θέση να αποκρούσει μια σειρά από επιθέσεις των Φράγκων. Μετά από δική του πρωτοβουλία δύο αδέλφια, ο Κύριλλος και Μεθόδιος αποστέλλονται από το βυζαντινό αυτοκράτορα Μιχαήλ Γ΄ το 863 για να μεταφράσουν τα πιο σημαντικά χριστιανικά λειτουργικά βιβλία στα σλαβικά στο βασίλειό του. Το μεταφραστικό έργο του Κυρίλλου και Μεθοδίου ήταν η πρώτη Παλαιά εκκλησιαστική σλαβονική γλώσσα που έπαιξε μεταγενέστερα σημαντικό ρόλο στη διαμόρφωση και ανάπτυξη της λογοτεχνίας. Εκθρονίστηκε από τον ανηψιό του Σφενδοπλόκο (Svatopluk I) ο οποίος τον παρέδωσε στους Φράγκους.

Αποστολή Κυρίλλου και Μεθοδίου

Προκειμένου να αυξηθεί η ευελιξία του προσπάθησε να περιορίσει τις δραστηριότητες των Φράγκων ιεραποστόλων στο βασίλειό του. Για το σκοπό αυτό, το 862 στράφηκαν πρώτα στη Ρώμη χωρίς να πάρει κάποια απάντηση. Μετά από αυτά ζήτησε «δασκάλους» από την Κωνσταντινούπολη , προκειμένου να εκπαιδεύσει τους τοπικούς Μοραβιανούς ιερείς. Η πρεσβεία του που έφθασε στην Κωνσταντινούπολη υπογράμμισε επίσης την ανάγκη για «δασκάλους» που μπορούν να εργαστούν σε σλαβική γλώσσα. Ο Ραστισλάβος, μέσω νουθεσίας του Θεού, συγκάλεσε συμβούλιο με Μοραβιανούς άρχοντες και απηύθυνε έκκληση στον Αυτοκράτορα Μιχαήλ, λέγοντας:
«Αν και οι άνθρωποι μας έχουν απορρίψει τον παγανισμό και τηρούν χριστιανικό νόμο, δεν έχουμε έναν δάσκαλο που μπορεί να εξηγήσει σε εμάς στη γλώσσα μας την αληθινή χριστιανική πίστη, έτσι ώστε άλλες χώρες που προσβλέπουν σε εμάς να μας μιμηθούν. Ως εκ τούτου στείλτε μας ένα τέτοιο επίσκοπο και δάσκαλο για το καλό μας και για άλλα καλά ζητήματα του δικαίου».
-Η ζωή του Κωνσταντίνου 

Το αίτημα του έγινε δεκτό όταν ο Κωνσταντίνος και Μεθόδιος, δύο αδέλφια που γνώριζαν τη σλαβική διάλεκτο και έτσι έφτασαν με λίγους μαθητές στη Μοραβία το 863. Τα δύο αδέλφια ανέλαβαν το έργο που τους έχει ανατεθεί χρησιμοποιώντας τη σλαβική γλώσσα. Οι Φράγκοι κληρικοί σύντομα συνειδητοποίησαν ότι οι δραστηριότητες των δύο βυζαντινών αδελφών αποτελούσε απειλή για την επιρροή τους.